b'\n_START_ARTICLE_\nIva Luke\xc5\xbei\xc4\x87\n_START_PARAGRAPH_\nIva Luke\xc5\xbei\xc4\x87 (Lovre\xc4\x87, 3. sije\xc4\x8dnja 1936.), hrvatska jezikoslovka, filologinja, kroatistica i dijalektologinja.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91ena u Lovre\xc4\x87u. 1957./58. \xc5\xa1kola do\xc5\xa1la raditi u Narodnu osmogodi\xc5\xa1nju \xc5\xa1kolu Jelenje. U\xc4\x8denike je pou\xc4\x8davala sve do 1979. godine, nakon \xc4\x8dega je oti\xc5\xa1la na Pedago\xc5\xa1ki fakultet u Rijeci. Studirala jugoslavistiku na Filozofskom fakultetu u Zagrebu i poslije diplome upisala poslijediplomski magistarski studij jezikoslovlja. Na Pedago\xc5\xa1kom je fakultetu bila asistentica, pa docentica te profesorica u tri izbora, u kolegijima Staroslavenski jezik, Povijest hrvatskoga jezika i Dijalektologija hrvatskoga jezika. Na Filozofskom fakultetu u Rijeci osnovala je i provela na poslijediplomski znanstveni studij dijalektologije i povijesti hrvatskoga jezika. Magistrirala 1982. tezom Govori Donjeg Jelenja, a mentor joj je bio Milan Mogu\xc5\xa1. Doktorirala na temu \xc4\x8cakavski ikavsko-ekavski dijalekt. Objavila djela: Grobni\xc4\x8dki govor XX. stolje\xc4\x87a (sa Sanjom Zub\xc4\x8di\xc4\x87), Zajedni\xc4\x8dka povijest hrvatskih narje\xc4\x8dja 1 - fonologija, Zajedni\xc4\x8dka povijest hrvatskih narje\xc4\x8dja 2 - morfologija, Govori Klane i Studene, Hrvatski istarski preporoditelji Matko Laginja, Vjekoslav Spin\xc4\x8di\xc4\x87, Matko Mandi\xc4\x87 (skupina autora), Uredila zbornik u izdanju Katedre \xc4\x8cakavskog sabora za Grobni\xc5\xa1\xc4\x87inu, knjigu Devet stolje\xc4\x87a grobni\xc4\x8dke \xc5\xbeupe. Priredila zbornik tekstova Jozsefa Berghoffera o fijumanskom idiomu. \xc4\x8clanke objavila u Fluminensia, Grobni\xc4\x8dkom zborniku, Lovre\xc4\x87kom libru, Filologiji, Hrvatskome dijalektolo\xc5\xa1kom zborniku. Uvr\xc5\xa1tena u Drugi Hercigonjin zbornik. \xc4\x8clanica povjerenstva na obrani doktorske disertacije budu\xc4\x87oj hrvatskoj akademkinji Silvani Vrani\xc4\x87. _NEWLINE_Bavi se dijalektolo\xc5\xa1kim i jezi\xc4\x8dnopovijesnim aspektima hrvatskoga jezika. Radove temeljila na poznavanju \xc4\x8dinjenica praslavenskih i starojezi\xc4\x8dnih ishodi\xc5\xa1ta hrvatskoga jezika, koje se znatnim dijelom izvode iz spoznaja o staroslavenskome (prvome pisanome slavenskom) jeziku.'